L-Assocjazzjoni għall-Imħallfin u Magistrati ta' Malta qalet li hija ferm imħassba dwar il-fatt li, minħabba l-volum kbir ta' xogħol li preżentment qed iħabbtu wiċċhom miegħu l-Ġudikanti, jeħtieg investiment ferm akbar fin-numri ta' Ġudikanti minn dak propost, kif ukoll persuni mħarrġa flimkien ma' għodda adegwata sabiex is-sitwazzjoni fil-Qrati titjieb b'mod viżibbli. Din ir-reazzjoni ħarġet wara li l-Ħamis il-Gvern ħabbar li llum, fil-Gazzetta tal-Gvern, se tiġi ppubblikata sejħa għall-applikazzjonijiet miftuħa għal persuni li għandhom il-kwalifiki meħtieġa sabiex jinħatru għall-kariga ta' mħallef. Sejħa għal 4 imħallfin ġodda Is-sejħa pubblika hi miftuħa għall-ħatra ta' erba' mħallfin ġodda. Waħda mir-riformi kostituzzjonali ewlenin li twettqu fl-aħħar sena kienet tinkludi r-riforma fil-metodu tal-ħatra ta' mħallfin u maġistrati ġodda. B'hekk għall-ewwel darba fl-istorja, il-proċess ta' ħatra ta' ġudikanti ġodda se jkun wieħed indipendenti mill-Eżekuttiv tal-Gvern u se jitmexxa b'mod trasparenti mill-Kumitat dwar il-Ħatriet tal-Ġudikatura, presedut mill-Prim Imħallef. Dan il-Kumitat għandu mbagħad jiskrutinja l-applikanti u jissuġġerixxi lista tal-aktar kandidati idoneji lill-President tar-Repubblika biex b'hekk jiddeċiedi hu min minnhom għandhom ikunu maħtura bħala l-imħallfin u l-maġistrati ġodda. Binja mitluqa se tinbidel f'4 awli u 25 uffiċċju ġdid tal-qorti L-Assoċjazzjoni tfakkar lil kulħadd illi statistika uffiċjali maħruga mill-Unjoni Ewropea tagħmilha ċara illi, fil-preżent, f'Malta hawn nofs in-numru ta' Ġudikanti meħtiega għall kull mitt elf ruħ meta pparagunata ma' pajjiżi oħra fl-Ewropa. Dan minkejja li x-xogħol fil-Qrati qiegħed dejjem jiżdied fil-kwalita u l-kwantita tiegħu. Jirriżulta li l-Assoċjazzjoni għaddiet dan it-tħassib lill-Ministru tal-Gustizzja Edward Zammit Lewis waqt laqgħa li saret reċentement mill-Kumitat. Imħabbra l-bieraħ mill-gvern Għada tiftaħ is-sejħa għal 4 imħallfin ġodda "Din il-problema ilha ġejja u, minkejja sforzi li saru, din il-problema bażika qatt ma ġiet riżolta minkejja l-Gvernijiet varji matul is-snin," qalet l-assoċjazzjoni li osservat wkoll li b'differenza ta' dak allegat reċentement f'xi mezzi tax-xandir, il-maġġoranza l-kbira tal-Ġudikanti jaħdmu kuljum, matul il-gimgħa kollha u meta jkun hemm bżonn, anke jżommu seduti fi tmiem il-ġimgħa. Qalet anke li l-Awli jintużaw fil-jiem kollha tal-ġimgħa u kull meta jkun hemm il-bżonn. L-Assocjazzjoni għall-Imħallfin u Magistrati ta' Malta semmiet kif parti sostanzjali mix-xogħol tal-Ġudikanti ma jsirx fl-Awli imma jsir fl-uffiċċji tal-Ġudikanti, kif ukoll fid-djar tagħhom, fejn iqattgħu siegħat sħaħ jistudjaw kawżi u jiktbu s-sentenzi. L-Assoċjazzjoni tinsisti illi flimkien ma' dawn il-ħatriet il-godda proposti, għandhom immedjatament jinħatru impjegati mħarrġa biex jipprovdi għan-nuqqasijiet serji li diġa hemm fil-Qrati, partikolarment fir-Reġistru tal-Qorti u fl-assistenza għall-Ġudikanti preżenti. Is-sors ta' dewmien fil-Qorti L-Assoċjazzjoni osservat wkoll li sors ta' dewmien fil-proċeduri fil-Qorti huwa wkoll dovut għal sistemi ta' proċeduri antikwati fit-tmexxija ta' ċerti kawżi, partikolarment fil-kamp kriminali. "Hemm ukoll metodoloġiji u proċeduri imposti mill-Leġislatur fil-varji oqsma legali, uħud minnhom anke li saru reċentement, bħal dawk fil-qasam tal-Liġi tad-Droga, li qed jissarfu fi xkiel serju għall-operat effiċjenti tal-Qorti," saħqet l-Assoċjazzjoni. Minn naħa l-oħra tagħraf l-isforz li qed isir sabiex jiġi modernizzat l-operat tal-Qrati, inkluż b'investiment fit-teknologija ta' video-conferencing u għodda oħra elettroniċi. Saħqet wkoll fuq id-dritt li ċ-ċittadin jingħata Ġustizzja f'ħin raġjonevoli. Jeħtieġ li mill-kliem ngħaddu għall-fatti – PN L-istqarrija tal-Assocjazzjoni għall-Imħallfin u Magistrati ta' Malta tikkonferma l-urġenza kbira li teżisti sabiex fil-qasam tal-ġustizzja issir riforma ħolistika. Fi stqarrija l-Kelliem tal-Oppożizzjoni għall-Ġustizzja, Karol Aquilina qal li filwaqt li l-Oppożizzjoni taqbel li huwa meħtieġ li jiġu maħtura aktar imħallfin u maġistrati, tqis dan il-pass waħdu bħala wieħed li jfittex li jindirizza biss il-kriżi tal-mument mingħajr ma joffri soluzzjoni dejjiema. Aquilina sostna li "spiċċa ż-żmien li l-Ministru għall-Ġustizzja, jkun min ikun, jieħu deċiżjonijiet biex isolvi biss il-kriżi li tinqala f'jum partikolari. Jeħtieġ li d-deċiżjonijiet fil-qasam tal-ġustizzja jibdew jittieħdu skont pjan ta' ħidma fit-tul li jkun maqbul bejn dawk kollha li għandhom rwol fis-sistema tal-ġustizzja f'pajjiżna u mhux wieħed li jiġi mpost mill-Gvern tal-ġurnata." .td_uid_3_6027988ae6dac_rand.td-a-rec-img{text-align:left}.td_uid_3_6027988ae6dac_rand.td-a-rec-img img{margin:0 auto 0 0}